मुख पृष्ठ » समाचार » कालचक्र अभिषेक का प्रथम दिवस - मंडल में प्रवेश » कालचक्र अभिषेक का प्रथम दिवस - मंडल में प्रवेश
बोधगया, बिहार, भारत, ११ जनवरी २०१७- कालचक्र अभिषेक हेतु पूर्वापेक्षित अनुष्ठान करने में चार घंटे का समय लगाने के लिए परम पावन दलाई लामा अपने आवास नमज्ञल विहार से भोर होते ही निकले। इनमें प्रार्थना, साधना, कलशों का शुद्धीकरण, समक्ष सर्जन, समर्पण, आनुष्ठानिक रोटियों का समर्पण तथा आत्म सर्जन के अभ्यास शामिल हैं। कालचक्र मंदिर के समक्ष मंच पर आने से पूर्व उन्होंने अत्यंत अल्प समय मध्याह्न के भोजन में लगाया। एक बार पुनः उन्होंने प्रत्येक दिशा में जनमानस की ओर देख अभिनन्दन में हाथ हिलाया और हजारों ने हाथ हिलाकर उसका उत्तर दिया। अनुमानतः यहाँ अब ९५ देशों से २००,००० लोग हैं।
शिक्षकों में सर्वश्रेष्ठ, जिसने उपदेश दिया वह जो प्रतीत्य समुत्पादित है, वह
निरोधरहित है, उत्पादरहित है उच्छेदरहित है अशाश्वत है आगमन रहित, निर्गम रहित,
जो शांत है और प्रपञ्चरहित है। "क्योंकि सभी मातृ सत्व सुखी होना चाहते हैं और दुःख नहीं झेलना चाहते," परम पावन ने प्रारंभ किया, "हमारा उन्हें प्रबुद्धता तक ले जाने का उत्तरदायित्व है। यहाँ तक ​​कि प्रारंभ में यह अनुकरण मात्र ही क्यों न हो, पर बोधिचित्त प्रेरणा का विकास करना महत्वपूर्ण है।"
बुद्ध की देशनाओं का एक संक्षिप्त सारांश देते हुए परम पावन ने उल्लेख किया कि उन्होंने प्रथम धर्म चक्र प्रवर्तन में चार आर्य सत्यों की शिक्षा दी, द्वितीय में प्रज्ञा- पारमिता की और तीसरे में चित्त के प्रभास्वरता की। परम पावन वे कुछ विस्तार से सूक्ष्म चित्त की प्रभास्वरता के विषय में बात की और बताया कि किस प्रकार जाग्रतावस्था का चित्त अपेक्षाकृत स्थूल होता है। स्वप्नावस्था का चित्त और अधिक सूक्ष्म होता है और उससे सूक्ष्म होता है गहन निद्रावस्था का चित्त और सूक्ष्मतम होता है प्रभास्वरता का चित्त जो मृत्यु के समय प्रकट होता है। चित्त की इस सूक्ष्मतम अवस्था में बने रहने की क्षमता उस समय प्रतिफलित होती है जहाँ नैदानिक ​​मृत्यु हो गई है, रक्त संचालन बंद हो गया है, मस्तिष्क का प्रकार्य बंद हो गया है, पर फिर भी शरीर ३ अथवा ४ सप्ताह तक ताजा बना रहता है। वैज्ञानिक इस प्रक्रिया की जाँच का प्रारंभ कर रहे हैं।
परम पावन ने कहा, "चित्त के इन सूक्ष्म स्थितियों तक पहुँचने का एक उपाय स्वप्न दर्शन या स्पष्ट स्वप्न को काम में लाना है। परिणामस्वरूप, आप एक स्वप्न काय प्राप्त कर सकते हैं जो स्थूल काय से पृथक हो सकता है। ध्यान करने वाले इस अवसर को सूक्ष्म चित्त की प्रभास्वरता तक पहुँचने के लिए उपयोग में ला सकते हैं और माया काय प्राप्त कर सकते हैं। कालचक्र अभिषेक द्वारा चित्त की प्रभास्वरता को प्रकट करना हमारा उद्देश्य है। "मैंने आत्म सर्जन कर लिया है, समर्पण कर लिया है और बाल्यावस्था के रूप से सात अभिषेक देने के लिए अनुज्ञा ले ली है।"
कल वास्तविक रूप से अभिषेक प्रदान किया जाएगा। शीर्ष पर वापस जाएँ